
JACKIE ASHENDEN

Kjærlighet og rettferdighet

Oversatt av Ida Brox Hunter


Jackie Ashenden skriver hete historier med stormende følelser om alfahanner som nettopp har lagt verden for sine føtter, bare for å få den revet bort av bråkjekke heltinner. Hun bor i Auckland på New Zealand med mannen, to barn og to rotter. Når hun ikke skriver, drikker hun gjerne en og annen sjokolademartini, leser alt hun kommer over og sløser bort tid på sosiale medier. Det hender også at ektemannen tvinger henne ut på mountainbike-tur.


Til JA. For sant lederskap. 

Lucy Armstrong hadde planlagt sin egen bortføring nøye.

Endelig skulle hun komme seg vekk fra den kontrollerende faren sin en gang for alle. Det ville ikke bli lett. Hun var svært verdifull for Michael Armstrong, men ikke fordi hun var datteren hans. Nei, det var den siste grunnen. Allerede som barn ble det oppdaget at hun var et tallgeni med en forståelse for penger, og dermed fant faren raskt en bruk for henne. Han sørget for at hun hvitvasket alle de svarte pengene hans. Han kom neppe til å gi slipp på henne uten kamp, og voktet iherdig og sjalu over henne, slik han også hadde gjort med moren hennes. Lucy trengte derimot bare en time i fysisk frihet, nok tid til å iverksette trinn to av tretrinnsplanen. Trinn to var at hun skulle overgi seg til sin fars fiende. Trinn tre var å be ham kidnappe henne og gjemme henne lenge nok til at hun kunne sikre at hun forsvant sporløst, slik at Michael aldri ville finne henne igjen.

Hun hadde tatt hensyn til alle variabler og kunne forutse det meste med sikkerhet, men kunne ikke regne med alle faktorer. Han var den største variabelen.

Vincenzo de Santi. Hennes fars erkefiende.

Men hun hadde lest seg grundig opp. Familien de Santi var en gammel og beryktet italiensk mafiafamilie som hennes far en gang hadde jobbet for, frem til matriarken havnet i fengsel og hennes sønn Vincenzo tok over. Da begynte hans korstog mot de store mafiafamiliene i Europa. Vincenzo hadde felt dem én etter én og anmeldt dem, også sin egen mor, ifølge ryktet. Forretningsimperiet til de Santi, tidligere grobunn for hvitsnippforbrytere, var så godt som tilintetgjort, og alle kilder til korrupsjon og ulovlig virksomhet fjernet. Nå var det selve modellen på en glitrende forretning, og det på lovlig vis.

Men han hadde skaffet seg mange fiender i sin jakt på rettferdighet. Blant dem var faren hennes, som hatet ham og hadde sverget på å felle ham.

Lucy kikket opp på den elegante, eføykledde bygningen overfor bussholdeplassen hun befant seg på. Hun hadde lyktes i å få tak i de Santis timeplan, og timingen på hans besøk til London for å se til flere av familiens forretninger, passet henne ypperlig. For at planen hennes skulle virke, måtte hun få snakke med ham personlig uten å bli bortvist av lakeier. Akkurat nå var han på inspeksjon i familiens auksjonshus, og hun bestemte seg for at dette var det perfekte stedet å oppsøke ham.

Men hun hadde begrenset med tid. Sikkerhetsvaktene som fulgte henne hvor enn hun  dro, var utvilsomt allerede klar over at hun ikke hadde gått på badet for å pudre nesen sin allikevel, og de var allerede i gang med å saumfare kafeen hun hadde besøkt tidligere.

De kom til å finne henne, det var hun sikker på. Derfor var det viktig at hun iverksatte trinn to av planen fortest mulig.

Lucy holdt hodet lavt, skyndte seg over veien til auksjonshuset og skjøv opp dørene.

Inne var det kjølig, og fottrinnene hennes ga gjenklang da hun krysset marmorgulvet på vei til resepsjonen. Et venteområde like ved var møblert med tungt polstrede sofaer, men det satt for øyeblikket ingen der og ventet. Det hang bilder på veggene, og på bordene sto det skulpturer og andre verdifulle gjenstander utstilt i skrin. Det var stille som graven der inne. Den typen stillhet som bare kunne kjøpes av ekstremt rike og innflytelsesrike personer.

Lucy gikk bort til resepsjonsskranken.

En velkledd mann satt bak den og stirret oppmerksomt på en papirtynn dataskjerm. Da hun nærmet seg, kikket han opp med en vennlig og profesjonell mine. «Hva kan jeg hjelpe deg med, miss?»

Lucy strammet grepet rundt håndvesken med hamrende hjerte. «Jeg må snakke med Mr. de Santi øyeblikkelig, er du snill.»

«Har du en avtale?»

«Nei», svarte Lucy. «Men han vil nok treffe meg. Jeg er Lucy Armstrong.»

For resepsjonisten var dette tilsynelatende intetsigende. Smilet hans endret seg til et høflig avslag. «Jeg beklager, miss Armstrong, men jeg er redd du ikke kan møte Mr. de Santi med mindre du har en avtale. Han er en veldig opptatt mann.»

Nå hadde hun bare tjue minutter på seg. Tjue minutter før de fant henne. De kom til å spore henne opp og hale henne tilbake til Cornwall. Hun ville ikke bli tillatt å reise tilbake til London igjen, og moren hennes ville ha dødd forgjeves.

Hun kjente isen bre seg gjennom kroppen og forgrene seg i blodårene. Hun var vant til å overse følelser og alt annet enn oppgaven som lå fremfor henne, og vanligvis var denne oppgaven tall på en skjerm i finansmarkedet. Og dette hadde fungert svært bra i flere år. Men med friheten innen rekkevidde og tapet av den i rask anmarsj, kom frykten snikende tilbake. En frykt hun lenge hadde prøvd å fortrenge. Hun hadde brukt årevis på å samle motet til å iverksette denne planen. Den måtte virke. Hun ville ikke få noen flere sjanser.

«Navnet er Armstrong», sa Lucy og håpet stemmen hennes var bestemt og ikke skalv. «Lucy Armstrong. Jeg er datteren til Michael Armstrong.»

Mannen beholdt fortsatt det samme uttrykket. Hennes fars navn betydde ingenting for ham. Hun svelget, og kulden vokste inni henne. Hun hadde forventet at de Santis lakeier i det minste visste hvem faren hennes var, men dette var tydeligvis ikke tilfellet.

Frykten steg i henne, og en flom av isvann truet med å drukne henne.

Moren hennes lå på gulvet mens blodet rant utover teppet der hun hadde falt, og hun hadde tatt Lucys hånd.

«Lov meg det», gispet hun. «Lov meg at du overlever lenge nok til å komme deg vekk fra ham. Flykt, ha et liv, vær fri. Jeg vil at du skal være lykkelig, kjære. Jeg vil ikke at du skal ende opp som meg …»

Hun hadde gitt moren sitt løfte, og så hadde moren dødd der og da, foran henne.

Tenk.

Sant. Hun måtte ikke bli lamslått og la frykten få overtaket. Hun måtte konsentrere seg om problemet og finne en løsning. Det så ikke ut til å være sikkerhetsvakter til stede, men hun lot seg ikke lure. Sikkerhetsteamet til de Santi var legendarisk, og dette var en av grunnene til at hun hadde valgt ham i utgangspunktet. Hvis hun på et vis klarte å fremstå som en trussel, ville hun umiddelbart bli pågrepet og satt i varetekt et trygt sted. Kanskje dette var svaret.

Idet hun sto og overveide dette alternativet, ble en dør bak resepsjonen åpnet. En eksklusivt kledd eldre herre gikk ut. «Ser deg i helvete, de Santi», slengte han over skulderen sin før han stormet mot utgangsdøren.

Resepsjonisten var halvveis på vei ut av stolen sin, utvilsomt for å forsøke å lindre det dårlige humøret til den eldre herren. Lucy så sjansen sin.

Hun var flink til å snike seg rundt usett, og siden døren til de Santis kontor sto åpen, satte hun raskt kursen mot den.

Ingen stanset henne.

Hun smatt inn og låste døren bak seg, for sikkerhets skyld. Så snudde hun seg.

Kontoret oste av luksus og velstand. Marmorgulvet var erstattet av et tykt, mørkeblått teppe. Veggpanelene var i mørkt tre, og et utvalg malerier var belyst på en diskré og spissfindig måte. Det var bokhyller, utstillingsmontre, en sofa, et lavt salongbord og et stort skrivebord i eik.

Bak skrivebordet satt en mann og betraktet henne.

Han sa ingenting.

Hjerteslagene drønnet i ørene hennes. Minuttene tikket i vei.

Han var kledd i mørk dress, åpenbart skreddersydd, men det var ikke dressen Lucy først la merke til. Det var høyden og bredden på skuldrene hans, og den faste, muskuløse brystkassen. Han var selve bildet på styrke og makt. Selv om han satt bakoverlent med ankelen hvilende på motsatt kne, som i påvente av slutten på et kjedelig møte, oste han av både målbevissthet og arroganse.

Hun fikk en plutselig trygghetsfølelse.

Ja, hun hadde tatt det rette valget ved å komme hit. Hvis det fantes noen i verden som kunne beskytte henne mot faren hennes, så var det denne mannen.

Han sa fortsatt ingenting, og iakttok henne med nærmest svarte øyne.

Kjekk var han ikke, men han utstrålte en unektelig karisma. Den var til stede i de dyptsittende øynene hans, den kraftige kjeven, de høye kinnbeina og den rette nesen. Han hadde en aura av ubarmhjertighet.

Er du sikker på at det var riktig av deg å komme hit?

Lucy skjøv bort tanken. Hun kunne ikke begynne å revurdere nå.

Dette var selveste Vincenzo de Santi, og tiden var kommet for å iverksette neste trinn i planen.

Noen røsket i dørhåndtaket på kontordøren.

«Mr. de Santi!» ropte en stemme utenfra.

«Mr. de Santi, mitt navn er Lucy Armstrong», sa hun raskt, før vaktene rakk å komme brasende inn. «Jeg er her fordi jeg trenger din beskyttelse.»

De Santi overså ropingen og kikket mildt interessert på henne. Han sa ingenting.

«Mr. de Santi!» ropte stemmen igjen. «Jeg tilkaller sikkerhetsvaktene med det samme!»

«Det trengs ikke, Raoul», ropte han tilbake på en svak dialekt. Stemmen hans var dyp og kald. «Sikkerhetsvaktene er allerede informert.» Det hørtes ut som han kjedet seg, men det mørke, gjennomtrengende blikket hans sa noe annet.

Han er farlig.

Frykten steg i henne igjen, og hun måtte kjempe for å få bukt med den. Det var det som var problemet med sterke menn. Sterk betydde trygg, men det kunne også bety farlig, noe hun var fullt klar over.

Ifølge ryktene var han en fanatiker. Han kunne verken overtales eller kjøpes. Han var ubestikkelig og nådeløs mot sine fiender.

Du er hans fiende.

Hun var det. Men hun hadde ikke noe valg. Hun kunne ikke gå til myndighetene, ikke når hun selv var en forbryter, og dermed var mulighetene hennes begrenset. Vincenzo de Santi var den eneste som kunne beskytte henne, det var hun overbevist om. Og selv om han var farlig, kunne han da ikke være farligere enn faren hennes?

«Mr. de Santi», sa Lucy igjen, i tilfelle han ikke hadde hørt henne den første gangen. «Mitt navn er …»

«Jeg vet hvem du er», avbrøt han med den samme nonsjalante tonen.

«Å», svarte hun betuttet. Hvis han allerede visste hvem hun var, hvorfor var han ikke mer interessert? Burde han ikke være henrykt over at datteren til fienden hans bare hadde kommet vandrende inn? Han burde da ha spørsmål?

Men nei. Han satt bare der i den svarte skinnstolen og stirret på henne. Det var skremmende.

Lucy flyttet nervøst på seg. Hun var ikke vant til å bli stirret intenst på.

Nå står du her lamslått igjen. Ikke la deg distrahere fra målet.

Sant. Hun måtte konsentrere seg. Minuttene fløy av sted, og hun visste ikke hva som ville skje dersom vaktene til faren hennes kom brasende inn. De kunne komme til å slepe henne bort, og det ville hun ikke, ikke før hun i det minste fikk gitt ham forslaget sitt.

Lucy stålsatte seg, skjøv brillene opp på nesen og stirret tilbake. «Hvis du vet hvem jeg er, vet du også hvem faren min er. Jeg trenger din beskyttelse, Mr. de Santi, og jeg er villig til å betale dyrt for den.»

«Jeg skjønner.» Han virket overhodet ikke overrasket. «Kan du være vennlig å forklare hvorfor jeg skal gi deg noe som helst?»

Lucy hadde ikke tid til spørsmål. «Jeg skal forklare når du har sagt deg enig. Du har rundt ti minutter på deg før vaktene til faren min finner meg og kommer stormende inn hit.»

Vincenzo de Santi reagerte ikke. Han forble sittende i stolen sin med hendene foldet i fanget. Øynene hans glitret som polert onyks, og han minnet henne om en stor, svart panter, klar til å bykse.

Tiden gikk stadig fortere, og frykten hennes ble stadig vanskeligere å beherske. Hun klamret seg fast i stroppen på håndvesken for harde livet, og boret neglene inn i håndflatene.

Stillheten hans var åpenbart et bevisst forsøk på å oppskake henne. Vel, hun skulle ikke la seg verken skake opp eller få panikk. Hun hadde kommet såpass langt, og kunne ikke feile nå.

Hun hadde feilet da moren døde etter å ha beskyttet henne mot farens vrede, og hun skulle ikke  ha dødd forgjeves. Ikke tale om.

«Vær så snill», sa hun. «Jeg er i din nåde».

*

Det var vanskelig å gjette alderen på kvinnen som sto foran ham. Mesteparten av ansiktet hennes var skjult bak det mørke håret. Det var innlysende at hun var vettskremt, selv om hun forsøkte iherdig å skjule det. På høyrehånden, som tviholdt på den brune håndvesken i skinn, var knokene hvite.

Bak brillene var øynene veldig runde, og hadde en ubestemmelig grønnfarge. Hun var kledd i en formløs kjole i den samme grumsete fargen.

«Nåde», sa han og overveide ordet. «Hvis du har kommet hit for nåde, er jeg redd du har kommet til feil sted.»

Selv bak tykke brilleglass var blikket hennes forbausende direkte. Han kunne faktisk ikke huske å ha opplevd at en kvinne hadde stirret på ham på den måten. Folk var som regel altfor redde til å se ham i øynene, og med god grunn.

Hun burde være redd, hun også. Særlig som datter av Michael Armstrong.

Han hadde forsøkt å pågripe den drittsekken i årevis nå, men mannen hadde unnsluppet alle Vincenzos iherdige forsøk på å stille ham for retten.

Vincenzo hadde prøvd mange ganger å stenge ned den lukrative hvitvaskingsbransjen til Armstrong, men hver gang Vincenzo trodde han hadde ham, klarte mannen å slippe unna. Det var forbløffende.

Armstrong var ikke en forsiktig mann, og Vincenzo var nesten overbevist om at han ikke hadde forståelsen som krevdes for å skjule sporene etter de juridiske spesialistene hans. Men det hadde han altså. Man kunne nesten ta Armstrong for å være langt listigere enn først antatt, men Vincenzo visste bedre. Armstrong fikk hjelp, og Vincenzo trodde han visste hvem som hjalp ham.

Kvinnen som i dette øyeblikk sto foran skrivebordet hans.

Det gikk mange rykter i Europas undergrunnsmiljøer om datteren til Armstrong. Han bevoktet henne visstnok strengt, for hun var hemmeligheten bak suksessen til forretningsimperiet hans. Hun var dyktig med tall og penger. Et datageni som kunne skjule digitale spor med lekende letthet.

En farlig kvinne, men som samtidig ikke så særlig farlig ut. Hun var liten, med kroppen skjult bak den fæle, formløse kjolen og med tykt, mørkt, krusete hår hengende foran ansiktet. Ansiktstrekkene var for det meste skjult bak de tykke brilleglassene, men han syntes han skimtet et dryss av fregner over nesen hennes.

Kanskje ikke så farlig allikevel. Bare veldig ordinær.

Lucy Armstrong tok enda et skritt frem mens hun holdt blikket hans. Det var en villskap ved henne, en målbevissthet som han ellers ville beundret.

Men han skulle ikke beundre denne kvinnen. Hun var Armstrongs medsammensvorne, og fullstendig medskyldig i virksomheten til det onde imperiet hans.

Han planla å bruke henne istedenfor. Få henne til å avsløre Armstrongs hemmeligheter. Og så snart skurken satt i fengsel der han hørte hjemme, skulle hun også havne der.

«Mr. de Santi …» gjentok hun.

«Ikke vær engstelig, miss Armstrong», avbrøt han. «Din fars menn kommer seg ikke inn. Sikkerhetsteamet mitt er førsteklasses.»

Og det var i høyeste grad nødvendig, for når du ledet et korstog mot de mektigste mafiafamiliene i Europa, var du en målskive for drapsforsøk daglig.

«Du forstår ikke», sa hun. «Han vil …»

«Nei. Det vil han ikke.»

Hun åpnet munnen, men lukket den igjen. Vincenzo kunne ikke unngå å legge merke til hvor fyldige og myke lepper hun hadde.

Han nikket mot en stol ved skrivebordet. «Sett deg.»

Hun rynket pannen, og et øyeblikk trodde han at hun skulle motsi ham. Men hun gjorde som han sa mens hun tviholdt på håndvesken sin.

Han la hodet på skakke og studerte henne. Hun var fortsatt veldig redd. Han kunne nærmest lukte frykten hennes. Han visste hvordan frykt fungerte, hva den gjorde med mennesker og hvordan den kunne brukes til å manipulere dem.

«Forklar», sa han omsider, og brøt stillheten. «Hvorfor er du her, miss Armstrong, annet enn for å overgi deg til min ikkeeksisterende nåde?»

Hun satt helt stiv i stolen og nærmest dirret av anspenthet. «Men fars menn kan komme hvert øyeblikk.»

Frykt igjen. Hun hadde all grunn til å være redd. Å oppsøke ham direkte var et forræderi hennes far sent ville tilgi.

Han kikket på dataskjermen, og riktig nok tok hun ikke feil. Noen av Armstrongs karer var allerede ved dørene til auksjonshuset.

Vincenzo snudde skjermen så hun kunne se den. «Øverst til høyre er det en videoovervåkning av forsiden av bygningen. Som du ser, er din fars menn allerede her. Men de blir tatt hånd om.»

Det var åpenlyst at hun ikke kom til å fortelle ham noe før hun var sikker på at hun var trygg for faren sin, så han lot henne like gjerne se forløpet. Bak brilleglassene fulgte hun ivrig med på videoovervåkningen, uten å blunke. Hun rørte seg ikke, grep hardt om håndvesken sin og lignet på en liten brun ugle der hun satt.

Hun hadde vrangforestillinger om ham. Og han hadde ikke noe til overs for verken fantasifullhet eller for små, ordinære kvinner som også tilfeldigvis var medskyldige i kriminell virksomhet.

Han visste virkelig ikke hvorfor han lot henne sitte der og se på mens sikkerhetsteamet hans håndterte mennene til Armstrong. Det han egentlig burde gjort, var å overgi henne til britisk politi umiddelbart.

På en annen side kunne hun være nyttig for ham, særlig hvis han håpet endelig å kunne pågripe Armstrong. Kanskje han ikke burde ringe sikkerhetsvaktene riktig ennå.

«Sett nok?»

Hun kikket på ham og skar en grimase. «Hvordan vet du at de har blitt tatt hånd om? Du så jo ikke på opptaket engang.»

«Det trengte jeg ikke. Teamet mitt er det beste som finnes.» Han snudde skjermen tilbake. «Forklaringen din, er du snill.»

Hun trakk pusten. «Greit. Som jeg sa, er jeg her fordi jeg trenger din beskyttelse mot faren min. Jeg klarte å komme unna ham, men han kommer aldri til å la meg gå fri. Han kommer etter meg, enten jeg vil tilbake eller ikke, og den eneste måten å være trygg for ham på, er å være under noens beskyttelse. Og der kommer du inn i bildet.»

«Heldige meg», sa han tørt. «Jeg antar at du vet hvem jeg er, miss Armstrong? Du kom vel ikke vandrende inn på kontoret mitt rent tilfeldig på utkikk etter et sted å gjemme deg?»

Hun ga ham et fornærmet blikk. «Jeg planla flukten min nøye, og også å oppsøke deg. Du er min fars største fiende. Du er innflytelsesrik og sterk, og har svært mange ressurser. Du skylder faren min ingenting, og kan tilsynelatende ikke kjøpes.»

Hun hadde sannelig gjort hjemmeleksene sine.

«Hva er det som hindrer meg i å gå til myndighetene med det samme? Du er medskyldig i en hel rekke forbrytelser, miss Armstrong, og som du utvilsomt er klar over, er målet mitt å sørge for at mennesker som deg og faren din blir pågrepet snarest.»

Hun skulte mot ham. «Jeg er ikke som faren min.»

«Og likevel er du skyldig i en rekke ulovlige handlinger, ifølge kildene mine.»

Hun ble enda blekere enn før.

Den lille uglen var ikke bare redd. Nå var hun vettskremt.

Vincenzo var beryktet for sin ubarmhjertighet, og noen vil gå så langt som å kalle ham hjerteløs. De hadde kanskje rett. Hans personlige oppdrag i livet overlot ikke mye tid til å overveie moralske dilemmaer eller kartlegge gråsoner. Han overlot alle til myndighetene og lot dem sortere de uskyldige fra de skyldige, noe som av enkelte kunne anses som hjerteløst.

Det plaget ham ikke. Han brydde seg ikke om folks oppfatninger.

Han var heller ikke sikker på hvorfor synet av den vettskremte unge kvinnen foran skrivebordet hans gjorde ham så merkelig anspent. Det var nesten en slags … medlidenhet.

Hun løftet haken og rettet på skuldrene, som om hun forberedte seg på henrettelse ved skyting.

«Ja», sa hun. «Du har rett. Jeg er medskyldig. Men fanger får ikke velge selv, særlig ikke under tvang, og å avslå var ikke et alternativ jeg var så heldig å få. Om du tror meg eller ikke, er opp til deg. Bare lov meg at du beskytter meg mot faren min.»

Hun tok feil. Alle hadde et valg, også når du ikke likte valget du ble gitt. «Og hvorfor skal jeg love deg noe som helst?» spurte han nonsjalant.

Blikket hennes ble plutselig enda mer bestemt. «Fordi jeg kan gi deg alt du trenger for å pågripe faren min.»

